Al igual que na mayoría del mundiu árabe, nun hebo unaminidá ente los árabes palestinos respeutu a la so posición na Segunda Guerra Mundial. Dellos sofitaron al exércitu británicu, pero los más vieron nes potencies del Exe una mayor garantía pa que se-yos tornare lo que consideraben les sos tierres, que taben en manes de los británicos y los xudíos. Dellos cabezaleros árabes foron más alló, especialmente cuando'l Gran Muftí de Xerusalén, Amin al-Husayni (qu'entóncenes fuxera a Iraq), declaró formalmente la yihad el 25 de payares de 1941 escontra los Aliaos y sofitó a Alemaña. Aportó a establecese per un tiempu en Yugoslavia, acupada daquella polos nazis, reclutando musulmanes bosnios y albano-kosovares pa les SS como voluntarios. Unos 20.000 musulmanes bosnios sirvieron en la 13º División Montesina de les SS "Handzhar" y dellos miles na 23º División Montesina "Kama". Na posguerra, Husseini foi acusáu de ser aliáu d'Adolf Eichmann y del arquiteutu de "la solución final", Otto Wisliceny. Amin al-Husayni foi encarceláu tres la guerra y tuvo a piques de ser procesáu nos Xuicios de Nuremberg por criminal de guerra, pero fuxó gracies a l'aida de los collaboracionistes franceses.